Document ID: 32005R0116

UREDBA KOMISIJE (ES, Euratom) št. 116/2005
z dne 26. januarja 2005
o postopku vračil DDV osebam, ki niso davčni zavezanci, in davčnim zavezancem za njihove oproščene dejavnosti, za namene Uredbe Sveta (ES, Euratom) št. 1287/2003 o uskladitvi bruto nacionalnega dohodka po tržnih cenah
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju Uredbe Sveta (ES, Euratom) št. 1287/2003 z dne 15. julija 2003 o uskladitvi bruto nacionalnega dohodka po tržnih cenah (Uredba BND) (1) in zlasti člena 5(1),
ob upoštevanju naslednjega:
(1)
Člen 2(7) Sklepa Sveta 2000/597/ES, Euratom z dne 29. septembra 2000 o sistemu virov lastnih sredstev Evropskih skupnosti (2) določa, da se bruto nacionalni proizvod po tržnih cenah (BNP) šteje za enakovrednega bruto nacionalnemu dohodku po tržnih cenah (BND), kakor to predvideva Komisija pri uporabi Evropskega sistema računov (ESR). ESR iz leta 1995 (ESR 95), ki je nadomestil dva prejšnja sistema iz leta 1970 in 1979, je uvedla Uredba Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (3) in je določen v njeni prilogi. BND, kot se uporablja v ESR 95, je nadomestil BNP kot kriterij za lastne vire, z učinkom od proračunskega leta 2002.
(2)
Uredba Sveta (ES, Euratom) št. 1287/2003 določa postopke prenosa podatkov o BND držav članic, postopke in preverjanje izračunov BND ter ustanavlja Odbor BND.
(3)
ESR 95 izrecno ne opredeljuje postopka vračil DDV osebam, ki niso davčni zavezanci, in davčnim zavezancem za njihove oproščene dejavnosti.
(4)
Za opredelitev bruto nacionalnega dohodka po tržnih cenah (BND) je v skladu s členom 1 Uredbe (ES, Euratom) št. 1287/2003 potrebno razjasniti postopek vračil DDV osebam, ki niso davčni zavezanci, in davčnim zavezancem za njihove oproščene dejavnosti.
(5)
Šesta direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (4), opredeljuje pojme davčnega zavezanca, osebe, ki ni davčni zavezanec in oproščenih dejavnostih.
(6)
Za izvajanje Direktive Sveta 89/130/EGS, Euratom z dne 13. februarja 1989 glede usklajevanja načinov za obračunavanje bruto nacionalnega proizvoda po tržnih cenah (5), Odločba Komisije 1999/622/EGS, Euratom z dne 8. septembra 1999 (6) razjasnjuje postopek vračil DDV enotam, ki niso davčni zavezanci in davčnim zavezancem za njihove oproščene dejavnosti. Sedaj je treba zagotoviti ustrezno razjasnitev glede BND.
(7)
Ukrepi, predvideni s to uredbo, so v skladu z mnenjem Odbora BND -
SPREJELA NASLEDNJO UREDBO:
Člen 1
1. Pri izdelavi agregatov nacionalnih računov za namen Uredbe (ES, Euratom) št. 1287/2003, se vračila DDV, ki so nastala pri nabavi, osebam, ki niso davčni zavezanci ali davčnim zavezancem za njihove oproščene dejavnosti, obravnavajo v ESR 95 kot drugi tekoči transferji (D.7) ali kapitalski transferji (D.9), in ne kot odbitni DDV.
2. V odstavku 1 ima izraz „davčni zavezanec“ pomen iz člena 4 Šeste direktive 77/388/EGS, Euratom, z izrazom „oproščene dejavnosti“ pa se razumejo dejavnosti, navedene v členu 13 te direktive.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. januarja 2005

Labels: 2
19
4